**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՍԵՊՏԵՄԲԵՐԻ 10-Ի N 1035-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |
| --- |
| **Իրավական ակտի հիմնավորումը** |
| **1.** | **Անհրաժեշտությունը** |
|  |  Նախագծի մշակման անհրաժեշտությունը բխում է «Հաշմանդամություն ունեցող անձանց իրավունքների մասին» Հայաստանի Հանրապետության օրենքի 9-րդ հոդվածի 1-ին մասի 2-րդ կետի «է» պարբերության և ՀՀ վարչապետի 2022 թվականի օգոստոսի 18-ի «Հաշմանդամություն ունեցող անձանց իրավունքների մասին» օրենքում փոփոխություններ և լրացումներ կատարելու մասին» և «Անձի ֆունկցիոնալության գնահատման մասին» օրենքում լրացումներ կատարելու մասին» օրենքների կիրարկումն ապահովող միջոցառումները հաստատելու մասին» N 947-Ա որոշման N 1 հավելվածի 2-րդ կետի պահանջներից։  |
| **2.** | **Առկա իրավիճակը և խնդիրները** |
|  | Աջակցող միջոցների ձեռքբերման պետական հավաստագրի, ինչպես նաև առանց պետական հավաստագրի տրամադրվող աջակցող միջոցների գնային արժեքները սահմանվել են ՀՀ աշխատանքի և սոցիալական հարցերի նախարարի հրամանով։ «Հաշմանդամություն ունեցող անձանց իրավունքների մասին» օրենքում փոփոխություններ և լրացումներ կատարելու մասին» 2022 թվականի հունիսի 9-ի ՀՕ-262-Ն օրենքի 3-րդ հոդվածի համաձայն՝ «Հաշմանդամություն ունեցող անձանց իրավունքների մասին» 2021 թվականի մայիսի 5-ի ՀՕ-194-Ն օրենքի 9-րդ հոդվածում լրացում է կատարվել, ինչի արդյունքում աջակցող միջոցների պետական հավաստագրերի, ինչպես նաև առանց պետական հավաստագրի տրամադրվող աջակցող միջոցների համար նախատեսված փոխհատուցման գումարի չափը հաստատելու լիազորությունը վերապահվել է Կառավարությանը։ Հիմնական փոփոխությանը ենթատեքստում անհրաժետշտություն է առաջացել իրականացնել նաև տեխնիկական բնույթի փոփոխություններ (նախաբանում որպես իրավական հիմք նշվել է նաև «Հաշմանդամություն ունեցող անձանց իրավունքների մասին» 2021 թվականի մայիսի 5-ի ՀՕ-194-Ն օրենքը և այլն)։ |
| **3.** | **Կարգավորման նպատակը և բնույթը** |
|  | Նախագծի նպատակն է ՀՀ կառավարության որոշմամբ սահմանել աջակցող միջոցների պետական հավաստագրերի, ինչպես նաև առանց պետական հավաստագրի տրամադրվող աջակցող միջոցների համար նախատեսված փոխհատուցման գումարի չափը։ |
| **4.** | **Նախագծի մշակման գործընթացում ներգրավված ինստիտուտները և անձինք** |
|  | Աշխատանքի և սոցիալական հարցերի նախարարություն |
| **5.** | **Ակնկալվող արդյունքը** |
|  | Նախագծի ընդունման արդյունքում աջակցող միջոցների պետական հավաստագրերի, ինչպես նաև առանց պետական հավաստագրի տրամադրվող աջակցող միջոցների համար նախատեսված փոխհատուցման գումարի չափը սահմանված է ՀՀ կառավարության որոշմամբ։ |
| **6**. | **Հայաստանի Հանրապետության պետական բյուջեի եկամուտների և ծախսերի փոփոխությունները** |
|  | Նախագծի ընդունման դեպքում Հայաստանի Հանրապետության պետական բյուջեի եկամուտներում և ծախսերում լրացուցիչ փոփոխությունների անհրաժեշտություն չկա։ Անհրաժեշտ միջոցները նախատեսված են ՀՀ պետական բյուջեի 1160 «Հաշմանդամություն ունեցող անձանց աջակցություն» ծրագրի շրջանակներում։ |
| **7.** | **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թթ. ծրագիր, ոլորտային և/կամ այլ ռազմավարություններ** |
|  | Նախագծի մշակումը չի բխում վերոնշյալ ռազմավարական փաստաթղթերից: |